Moordende Dakar-veldtydren eis nóg 'n slagoffer | Maroela Media
Pierre Cherpin (regs) gedurende die eerste skof van die Dakar-veldtydren. Foto: ASO/AFP.
Die moordende Dakar-veldtydren het nog 'n slagoffer geëis toe Pierre Cherpin Vrydagoggend aan sy beserings dood is.
Volgens France TV het die motorfietsryer ernstige hoofbeserings en 'n gekraakte ribbe opgedoen. Een van sy longe het ook platgeval.
Cherpin het 'n noodneuro-operasie ondergaan en is daarna in 'n kunsmatige koma geplaas.
Dokters en familielede was aanvanklik optimisties oor sy herstelpad en daar was geen komplikasies ná die operasie nie. Dakar-organiseerders het egter vandag bevestig dat hy op pad terug na Frankryk dood is.
"Pierre Cherpin is tydens die mediese oorplasing van Jeddah na Frankryk dood aan die beserings wat hy tydens sy val opgedoen het," is daar in 'n amptelike verklaring gesê.
Dit was die Fransman se vierde Dakar-tydren en volgens die organiseerders was Cherpin iemand wat van avontuur gehou het; 'n podiumplek het nie veel saak gemaak nie.
Cherpin het voorheen in 'n onderhoud gesê dat hy 'n amateur-motorsportgeesdriftige is – om nuwe plekke te ontdek is baie belangriker as enige medalje.
"Alles waarvoor die Dakar staan maak my opgewonde: Om die motorfiets te ry, om jou passie uit te leef en om jouself te leer ken."
Verlede jaar is Paulo Goncalves en Edwin Straver tydens die Dakar-tydren dood.
Die motorfietsjaers in die Dakar is die werklike helde van die tydren. Uiters gevaarlik om teen daai spoed in daai omstandighede met 'n motorfiets te ry en aan die genade oorgelaat as jy val.